謝劉主簿見和乞石詩
作者：李昭玘
朝代：宋

paragraphs: 官居太疏冷，門外少車跡。
蕭蕭此君軒，爲我慰窮寂。
貪饕起餘慕，遠乞南山石。
形模太詭陋，此詠費搜摭。
蝦蟆欲上甕，作氣屢跳躑。
心知不可强，怒癭猶鼓息。
但勞旁者觀，笑爾不量力。
君能惠然來，抵鵲輕尺璧。
明月投我懷，坐上光彩溢。
神心巧鎸鑿，變化出胸臆。
高言寫豪壯，健讀口終吃。
衝風卷海濤，蕩潏迷四極。
陣馬脫重圍，戰士皆辟易。
使人魂魄沮，三日不敢食。
嗟余性頑闇，兀兀寡知識。
臃腫終天年，不願借雕飾。
翻憐孤僻中，趣味得所適。
拂石雲生手，誦詩風滿腋。
此應長不饑，富貴乃毒腊。
人生多苦辛，嗜好須自擇。